《哀哀词》
宋代·徐积

哀哀复哀哀，哀哀至此极。孤儿与慈母，中路忽相失。

恍惚须臾閒，终日不复得。谁复坐我堂，谁复入我室。

谁复饮儿酒，谁复哺儿食。儿饥复谁念，儿寒复谁恤。

耳不闻慈语，目不见慈色。譬如行路人，日远如一日。

行人犹可期，远道犹可追。天穷地尽处，一日犹可归。

哀哀复哀哀，此去无尽时。谁言生离别，不知死别离。

君不见人已闭门鸟已栖，黄昏冢畔孤儿啼。

作者简介：徐积（1028—1103）北宋聋人教官。字仲车，楚州山阳（今江苏淮安）人。因晚年居楚州南门外，故自号南郭翁。生于宋仁宗天圣六年，卒于徽宗崇宁二年，年七十六岁。政和六年（1116），赐谥节孝处士。家乡人为其建 “徐节孝祠”，明清两代均有修缮，毁于解放初期。《宋史》卷四五九有传。